भारतीय संस्‍कृति में नैतिकता सीखने की पहली पाठशाला परिवार को माना जाता है। पूर्व में संयुक्‍त परिवार की परंपरा थी। माता-पिता के अलावा चाचा, चाची, दादा, दादी, नाती, पोते इत्‍यादि के एक छत के नीचे रहते थे। लेकिन अब संयुक्त परिवारों का अस्तित्‍व धीरे-धीरे समाप्त होता जा रहा है। नई पीढ़ी की अकेले और स्वच्छंद रहने की इच्छा और आधुनिक लाइफ स्टाइल की प्रवृत्ति संयुक्त परिवार के टूटने का प्रमुख कारण हैं। आज की युवा पीढ़ी माता-पिता, दादा-दादी के प्रति आदर, सम्मान और सुसभ्य व्यवहार करना भूल सी गई है। संयुक्‍त परिवारों के टूटने से परिवारिक समरसता में कमी आई है। सभी अपनी-अपनी धुन में रमते हुए जीवन शैली को ढालने में मशगूल हैं। हर व्यक्ति इतना व्यस्त हो गया है कि उसके पास सोशल मीडिया-व्‍हाट्सएप, फेसबुक, ट्विटर इत्‍यादि के लिए तो समय है, पर घर के बुज़ुर्गों के पास दो पल बैठकर प्यार से बातें करने और उनका हाल-चाल पूछने का समय नहीं है।